ทิพยฯเพิ่มเบี้ยรายย่อย ดึงออมสินช่วยดันยอด
ทิพยประกันภัยเบนเข็มเพิ่มฐานลูกค้ารายย่อย กระจายความเสี่ยง ดึงออมสินช่วยขาย
29 ม.ค. 2558

ทิพยประกันภัยเบนเข็มเพิ่มฐานลูกค้ารายย่อย กระจายความเสี่ยง ดึงออมสินช่วยขาย
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า ในปีนี้บริษัทมีแผนขยายฐานลูกค้ารายย่อยเพิ่มขึ้นเป็น 75% จากเดิม 60% และลดสัดส่วนลูกค้าองค์กรเหลือ 25% จากเดิม 40% เนื่องจากต้องการให้ประชาชนรู้จักยี่ห้อหรือแบรนด์ของทิพยประกันภัย และกระจายความเสี่ยงออกไปให้มากขึ้น ประกอบกับตลาดรถยนต์เริ่มปรับตัวดีขึ้น จึงคาดว่าจะทำให้ขยายตลาดลูกค้าให้มากกว่าเดิม ทั้งรัฐวิสาหกิจ เอกชน โดยเฉพาะลูกค้าบุคคลทั่วไป
“เราจะไม่ใช้กลยุทธ์ด้านค่าเบี้ยมาทำตลาด แต่จะเน้นคุณภาพและบริการหลังการขายมากกว่า ซึ่งการทำตลาดรายย่อยจะให้แบงก์ออมสินเข้ามาช่วยขายด้วย พร้อมเพิ่มช่องทางขายผ่านตัวแทนนายหน้า การขายตรง และออนไลน์ โดยตั้งเป้าเพิ่มสัดส่วนเบี้ยจากตัวแทนเป็น 25% จากเดิม 15% ของเบี้ยทั้งหมด และขายตรงอยู่ที่ 40% ส่วนที่เหลือเป็นเบี้ยมาช่องทางอื่น” นายสมพร กล่าว
อย่างไรก็ตาม ในส่วนของการทำตลาดภาครัฐและรัฐวิสาหกิจนั้นไม่กังวล เนื่องจากปัจจุบันเป็นผู้นำตลาดและมีความเชี่ยวชาญการรับประกันภัยโครงการขนาดใหญ่อยู่แล้ว ทำให้บริษัทรับประกันภัยต่อต่างชาติหรือรีอินชัวเรอร์เชื่อมั่นในศักยภาพของบริษัท จึงสามารถเสนออัตราเบี้ยที่แข่งขันได้ และคาดว่าปีนี้อัตราเบี้ยประกันภัยทรัพย์สินและภัยธรรมชาติจะปรับตัวลดลงอีก 15-20% เนืื่องจากช่วง 1-2 ปีที่ผ่านมาไม่มีภัยร้ายแรงเกิดขึ้น แต่อัตราเบี้ยที่ลดลงก็ต้องทำให้บริษัทหาลูกค้าเพิ่มขึ้น โดยคาดว่าการลงทุนโครงการขนาดใหญ่ของภาครัฐหลังจากนี้จะทำให้ภาพรวมของธุรกิจประกันภัยปรับตัวดีขึ้น